LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTERIJOS APLINKOS PROJEKTŲ VALDYMO AGENTŪROS NUOSTATŲ PATVIRTINIMO IR LIETUVOS RESPUBLIKOS APLINKOS MINISTRO 2018 M. SAUSIO 26 D. ĮSAKYMO NR. D1-66 „DĖL BIUDŽETINĖS ĮSTAIGOS LIETUVOS APLINKOS APSAUGOS INVESTICIJŲ FONDO REORGANIZAVIMO“ PAKEITIMO

2021 m. rugpjūčio 23 d. Nr. D1-476

Vilnius

Vadovaudamasis Lietuvos Respublikos Vyriausybės įstatymo 26 straipsnio 3 dalies 8 punktu, Lietuvos Respublikos Vyriausybės 2010 m. spalio 20 d. nutarimo Nr. 1517 „Dėl įstaigų prie ministerijų“ 1.1.9 papunkčiu ir 2 punktu, Lietuvos Respublikos aplinkos ministerijos darbo reglamento, patvirtinto Lietuvos Respublikos aplinkos ministro 2006 m. birželio 1 d. įsakymu Nr. D1-275 „Dėl Lietuvos Respublikos aplinkos ministerijos darbo reglamento patvirtinimo“, 13.4 papunkčiu:

1. P a k e i č i u Lietuvos Respublikos aplinkos ministerijos Aplinkos projektų valdymo agentūros nuostatų, patvirtintų Lietuvos Respublikos aplinkos ministro 2018 m. sausio 26 d. įsakymo Nr. D1-66 „Dėl biudžetinės įstaigos Lietuvos aplinkos apsaugos investicijų fondo reorganizavimo“ 2.2 papunkčiu, 12.9 papunktį ir išdėstau taip:

„12.9. įgyvendinti Europos Sąjungos, tarptautinių organizacijų, užsienio valstybių, valstybės biudžeto ir kitų valstybės pinigų fondų lėšomis finansuojamus projektus užtikrinant įgyvendinimo priežiūros ir kontrolės funkcijų atskyrimą institucijos viduje;“.

2. T v i r t i n u Lietuvos Respublikos aplinkos ministerijos Aplinkos projektų valdymo agentūros nuostatus (pridedama).

3. P r i p a ž į s t u netekusiais galios Lietuvos Respublikos aplinkos ministerijos Aplinkos projektų valdymo agentūros nuostatus, patvirtintus Lietuvos Respublikos aplinkos ministro 2018 m. sausio 26 d. įsakymo Nr. D1-66 „Dėl biudžetinės įstaigos Lietuvos aplinkos apsaugos investicijų fondo reorganizavimo“ 2.2 papunkčiu.

4. Į g a l i o j u Lietuvos Respublikos aplinkos ministerijos Aplinkos projektų valdymo agentūros direktorių ir (ar) direktoriaus pavaduotoją pasirašyti šiuo įsakymu patvirtintus Lietuvos Respublikos aplinkos ministerijos Aplinkos projektų valdymo agentūros nuostatus ir atlikti kitus Lietuvos Respublikos teisės aktuose nustatytus veiksmus, susijusius su šiuo įsakymu patvirtintų Lietuvos Respublikos aplinkos ministerijos Aplinkos projektų valdymo agentūros nuostatų įregistravimu Juridinių asmenų registre.

5. N u s t a t a u, kad šis įsakymas, išskyrus jo 1 ir 4 punktus, įsigalioja 2021 m. lapkričio 1 d.

Aplinkos ministras	Simonas Gentvilas

PATVIRTINTA

Lietuvos Respublikos aplinkos ministro

2021 m. rugpjūčio 23 d. įsakymu

Nr. D1-476

LIETUVOS RESPUBLIKOS APLINKOS MINISTERIJOS APLINKOS PROJEKTŲ VALDYMO AGENTŪROS

NUOSTATAI

I SKYRIUS

BENDROSIOS NUOSTATOS

1. Lietuvos Respublikos aplinkos ministerijos Aplinkos projektų valdymo agentūra (toliau – Agentūra) yra įstaiga prie Lietuvos Respublikos aplinkos ministerijos (toliau – Aplinkos ministerija).

2. Agentūros savininkas yra valstybė. Agentūros savininko teises ir pareigas (išskyrus sprendimų dėl Agentūros reorganizavimo ir likvidavimo priėmimą), nustatytas Lietuvos Respublikos biudžetinių įstaigų įstatymo 4 straipsnio 3 dalyje, įgyvendina Aplinkos ministerija.

3. Agentūros paskirtis – pagal kompetenciją Lietuvos Respublikos įstatymų, Europos Sąjungos (toliau – ES) teisės aktų nustatyta tvarka dalyvauti įgyvendinant valstybės politiką aplinkos apsaugos, klimato kaitos valdymo ir pastatų renovacijos srityse, administruojant ir įgyvendinant aplinkos apsaugos, klimato kaitos valdymo, taršos prevencijos ir pastatų renovacijos sričių projektus, ES biudžeto ar Lietuvos Respublikos biudžeto programų lėšomis vykdyti Sąjungos šiltnamio efektą sukeliančių dujų registro (toliau – ŠESD registras) nacionalinio administratoriaus funkcijas, Jungtinių Tautų bendrosios klimato kaitos konvencijos (toliau – JTBKKK), Kioto protokole ir Paryžiaus susitarime įtvirtintų lanksčiųjų mechanizmų vykdymo funkcijas.

4. Savo veikloje Agentūra vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, ES teisės aktais, Lietuvos Respublikos įstatymais ir kitais Lietuvos Respublikos Seimo priimtais teisės aktais, Lietuvos Respublikos Prezidento dekretais, Lietuvos Respublikos Vyriausybės nutarimais, Lietuvos Respublikos Ministro Pirmininko potvarkiais, aplinkos ministro įsakymais ir kitais teisės aktais, taip pat šiais nuostatais.

5. Agentūra yra biudžetinė įstaiga, finansuojama iš Lietuvos Respublikos valstybės biudžeto (toliau – valstybės biudžetas) asignavimų ir kitų valstybės pinigų fondų lėšų.

6. Agentūra yra viešasis juridinis asmuo, kurio juridinio asmens kodas Juridinių asmenų registre – 288779560, turintis sąskaitą banke ir antspaudą su savo pavadinimu. Agentūros buveinės adresas – Labdarių g. 3, LT-01120 Vilnius, Lietuvos Respublika.

7. Agentūros vieši pranešimai skelbiami interneto svetainėje (www.apva.lt), socialiniuose tinkluose „Facebook“, „LinkedIn“, „Youtube“ ir kitose visuomenės informavimo priemonėse.

8. Agentūros nuostatai tvirtinami ir keičiami aplinkos ministro įsakymu.

II SKYRIUS

AGENTŪROS VEIKLOS TIKSLAI IR FUNKCIJOS

9. Agentūros veiklos tikslai:

9.1. administruoti ir vykdyti ES, valstybės biudžeto ir kitų valstybės pinigų fondų lėšomis finansuojamus aplinkos apsaugos, klimato kaitos, pastatų renovacijos ir taršos prevencijos srities projektus siekiant užtikrinti tinkamą finansinės paramos panaudojimą;

9.2. dalyvauti įgyvendinant valstybės politiką aplinkos apsaugos, klimato kaitos, pastatų renovacijos ir taršos prevencijos srityse.

10. Agentūra atlieka šias funkcijas:

10.1. įgyvendindama 9.1 papunktyje nurodytą tikslą:

10.1.1. administruoja programas ir projektus, finansuojamus Europos Sąjungos, tarptautinių organizacijų, užsienio valstybių, valstybės biudžeto ir kitų valstybės pinigų fondų lėšomis;

10.1.2. skelbia kvietimus teikti paraiškas dėl projektų finansavimo;

10.1.3. organizuoja projektų atranką, vertina projektus pagal finansavimo šaltiniams ir projektams nustatytus reikalavimus, priima sprendimus dėl jų finansavimo, jeigu tai numatyta teisės aktuose;

10.1.4. informuoja pareiškėjus apie Aplinkos ir kitų ministerijų sprendimus dėl finansavimo projektams skyrimo, sudaro projektų finansavimo ir administravimo sutartis su pareiškėjais;

10.1.5. atlieka projektų įgyvendinimo priežiūrą ir kontrolę;

10.1.6. tikrina ir tvirtina projektų vykdytojų mokėjimo prašymuose nurodytų išlaidų tinkamumą finansuoti, rengia ir tvirtina mokėjimo paraiškas dėl lėšų išmokėjimo projektų vykdytojams;

10.1.7. tikrina projektus;

10.1.8. prižiūri administruojamų projektų pirkimus;

10.1.9. atlieka įtariamų pažeidimų tyrimus, informuoja Aplinkos ministeriją ir kitas institucijas (jei tai numatyta atitinkamų finansavimo šaltinių administravimą reglamentuojančiuose teisės aktuose) apie nustatytus pažeidimus, teikia siūlymus dėl tolesnių veiksmų arba priima sprendimus teisės aktų nustatyta tvarka;

10.1.10. įveda visus reikiamus duomenis į atitinkamų finansavimo šaltinių ir kitų duomenų kompiuterines informacines ir (ar) priežiūros sistemas;

10.1.11. pagal kompetenciją teikia ataskaitas, deklaracijas, planavimo ir kitus dokumentus ar informaciją atsakingoms institucijoms;

10.1.12 organizuoja įgyvendinamų projektų viešinimą;

10.1.13. pagal kompetenciją pareiškėjus ir projektų vykdytojus informuoja apie projektų rengimo, paraiškų rengimo, teikimo ir projektų įgyvendinimo reikalavimus, atlieka viešinimo apie ES struktūrinę ir kitų administruojamų finansavimo šaltinių paramą funkcijas;

10.1.14. kuria ir plėtoja ES paramos valdymo ir kontrolės sistemą;

10.1.15. atlieka Lietuvos Respublikos valstybės paramos daugiabučiams namams atnaujinti (modernizuoti) įstatymo 3 straipsnio 4 dalyje nustatytas funkcijas;

10.1.16. vykdo kitas tarpinės, įgyvendinančios, pavienio ir jungtinių projektų vystytojų, atsakingos ar administruojančios institucijos funkcijas, nustatytas teisės aktuose, kuriais Agentūrai priskirtas ES, valstybės biudžeto ir kitų valstybės pinigų fondų, LIFE+, LIFE, Lietuvos aplinkos apsaugos investicijų fondo, Aplinkos apsaugos rėmimo, Atliekų tvarkymo, Klimato kaitos, Daugiabučių namų atnaujinimo (modernizavimo), Viešųjų pastatų energinio efektyvumo didinimo, Kvartalų energinio efektyvumo didinimo, Modernizavimo fondo, Vystomojo bendradarbiavimo ir paramos demokratijai, kitų programų administravimas ar įgyvendinimas;

10.2. įgyvendindama 9.2 papunktyje nurodytą tikslą:

10.2.1. vykdo ŠESD registro nacionalinio administratoriaus funkcijas vadovaudamasi Lietuvos Respublikos klimato kaitos valdymo finansinių instrumentų įstatymo 12 straipsnio 2 dalimi ir 2019 m. kovo 12 d. Komisijos deleguotuoju reglamentu (ES) 2019/1122, kuriuo papildomos Europos Parlamento ir Tarybos direktyvos 2003/87/EB nuostatos dėl Sąjungos registro veikimo, nustatyta tvarka teikia ŠESD registro duomenis, konsultuoja JTBKKK Kioto protokolo ir Paryžiaus susitarimo lanksčiųjų mechanizmų projektų vykdytojus ir ŠESD registro sąskaitų turėtojus su ŠESD registru ir jo administravimo tvarka susijusiais klausimais;

10.2.2. renka ir kaupia informaciją apie JTBKKK Kioto protokolu ir Paryžiaus susitarimu Lietuvos Respublikai nustatytus išmetamųjų šiltnamio efektą sukeliančių dujų kiekio normos vienetus, ES apyvartinių taršos leidimų prekybos sistemos apyvartinių taršos leidimus, užtikrina tinkamą ES apyvartinių taršos leidimų prekybos sistemoje nedalyvaujančių sektorių metinių kvotos vienetų administravimą, Kioto protokole ir Paryžiaus susitarime nustatytų lanksčiųjų mechanizmų projektų įgyvendinimo eigą, teikia apie juos ataskaitas Aplinkos ministerijai;

10.2.3. įgyvendina ilgalaikėje renovacijos strategijoje Kompetencijų centrui numatytas veiklas, susijusias su pastatų renovacija;

10.2.4. teikia metodinę, analitinę ir kitą pagalbą Aplinkos ministerijai rengiant strateginius dokumentus, Plėtros programą, Pažangos priemones, kitus dokumentus.

11. Agentūra pagal kompetenciją taip pat atlieka šias funkcijas:

11.1. rengia teisės aktų projektus ir teikia siūlymus dėl jų rengimo;

11.2. nustatyta tvarka nagrinėja asmenų prašymus, skundus ir pranešimus, imasi reikiamų priemonių, kad būtų išspręsti juose keliami klausimai;

11.3. atlieka kitas Lietuvos Respublikos ir ES teisės aktų nustatytas funkcijas.

III SKYRIUS

AGENTŪROS TEISĖS

12. Agentūra turi teisę:

12.1. pasirašyti su projekto vykdytojais funkcijų ir atsakomybės pasidalijimo sutartis, pagal jas perduoti projekto vykdytojams dalį funkcijų ir reikalauti iš projekto vykdytojo informacijos apie projekto įgyvendinimą, projektui skirtų lėšų panaudojimą, perduotų funkcijų atlikimą;

12.2. teirautis Viešųjų pirkimų tarnybos dėl projektų vykdytojų (perkančiųjų organizacijų) viešųjų pirkimų atitikties Lietuvos Respublikos viešųjų pirkimų įstatymo reikalavimams, Lietuvos Respublikos konkurencijos tarybos – dėl pareiškėjų planuojamų įgyvendinti ir projektų vykdytojų įgyvendinamų projektų atitikties valstybės pagalbos taisyklėms;

12.3. dalyvauti kuriant vėlesnių finansavimo laikotarpių ES paramos panaudojimo sistemą;

12.4. pagal kompetenciją ir teisės aktų nustatyta tvarka gauti iš valstybės ir savivaldybių institucijų, įstaigų, viešųjų įstaigų ir organizacijų, ūkio subjektų, Tarpžinybinės mokestinių duomenų saugyklos, kitų institucijų ir įstaigų administruojamų duomenų bazių, Stebėsenos komiteto, veiksmų programų valdymo komitetų, regionų plėtros tarybų, pareiškėjų ir projektų vykdytojų informaciją, kurios reikia Agentūros funkcijoms atlikti;

12.5. prireikus sudaryti komisijas ir darbo grupes, pasitelkti nepriklausomus mokslo institucijų, ekspertizės ir konsultacinių įmonių ekspertus ar valstybės ir savivaldybių institucijų ar įstaigų, organizacijų atstovus ir specialistus spręsti Agentūros kompetencijai priskirtus probleminius klausimus;

12.6. Lietuvos Respublikos įstatymų ir kitų teisės aktų nustatyta tvarka gauti paramą iš užsienio valstybių, tarptautinių organizacijų, kitų fizinių ar juridinių asmenų Agentūros veiklos tikslams ir funkcijoms įgyvendinti;

12.7. sudaryti sandorius ir prisiimti įsipareigojimus, reikalingus Agentūros funkcijoms atlikti;

12.8. dalyvauti Lietuvos Respublikoje ir užsienyje rengiamose konferencijose, seminaruose, parodose ir kituose renginiuose;

12.9. įgyvendinti Europos Sąjungos, tarptautinių organizacijų, užsienio valstybių, valstybės biudžeto ir kitų valstybės pinigų fondų lėšomis finansuojamus projektus užtikrinant įgyvendinimo priežiūros ir kontrolės funkcijų atskyrimą institucijos viduje;

12.10. Agentūra turi ir kitų Lietuvos Respublikos teisės aktuose numatytų teisių.

IV SKYRIUS

AGENTŪROS VEIKLOS ORGANIZAVIMAS

13. Agentūros veikla organizuojama vadovaujantis aplinkos ministro patvirtintais ir Agentūros interneto svetainėje paskelbtais metiniais veiklos planais. Agentūros metinių veiklos planų vykdymą vertina Aplinkos ministerijos Centralizuoto vidaus audito skyrius.

14. Agentūros administracijos struktūrą tvirtina aplinkos ministras vadovaudamasis įstatymais ar jų pagrindu priimtais teisės aktais, atsižvelgdamas į nustatytus Agentūros tikslus ir funkcijas, metinius veiklos planus.

15. Agentūros administracijos padalinių veiklą ir vidaus tvarką reglamentuoja Agentūros direktoriaus tvirtinami Agentūros darbo reglamentas, vidaus tvarkos taisyklės, administracijos padalinių nuostatai, valstybės tarnautojų ir darbuotojų, dirbančių pagal darbo sutartis, pareigybių aprašymai, procedūrų vadovai ir kiti vidaus darbo tvarkos aprašai.

16. Agentūrai vadovauja direktorius, kurį penkerių metų kadencijai (ne daugiau kaip dviem kadencijoms iš eilės) Lietuvos Respublikos valstybės tarnybos įstatymo nustatyta tvarka priima į pareigas ir atleidžia iš jų aplinkos ministras. Agentūros direktorius tiesiogiai pavaldus ir atskaitingas aplinkos ministrui.

17. Direktorius:

17.1. organizuoja Agentūros darbą, kad būtų įgyvendinami Agentūros tikslai ir atliekamos nustatytos funkcijos;

17.2. užtikrina, kad būtų laikomasi įstatymų, kitų teisės aktų ir Agentūros nuostatų;

17.3. teikia aplinkos ministrui tvirtinti Agentūros administracijos struktūrą, metinius veiklos planus;

17.4. vykdo Lietuvos Respublikos Vyriausybės, Ministro Pirmininko ir aplinkos ministro pavedimus;

17.5. teikia aplinkos ministrui Agentūros metines veiklos ataskaitas, atsiskaito aplinkos ministrui už savo veiklą;

17.6. Lietuvos Respublikos įstatymų ir kitų teisės aktų nustatyta tvarka priima į pareigas ir iš pareigų atleidžia Agentūros valstybės tarnautojus ir darbuotojus, dirbančius pagal darbo sutartis, skatina juos, skiria jiems tarnybines ir drausmines nuobaudas, materialines pašalpas;

17.7. tvirtina Agentūros pareigybių sąrašą neviršydamas nustatyto didžiausio leistino pareigybių skaičiaus, struktūrinių padalinių nuostatus, valstybės tarnautojų ir darbuotojų, dirbančių pagal darbo sutartis, pareigybių aprašymus, vidaus tvarkos taisykles, darbo reglamentą, valstybės tarnautojų ir darbuotojų, dirbančių pagal darbo sutartis, mokymo planus;

17.8. veikia Agentūros vardu, atstovauja jai valstybės, savivaldybių, tarptautinių organizacijų institucijose ir įstaigose, bendrauja su kitais fiziniais ar juridiniais asmenimis arba įgalioja tai daryti Agentūros valstybės tarnautojus ar darbuotojus, dirbančius pagal darbo sutartis;

17.9. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos yra teisingi;

17.10. užtikrina racionalų ir taupų lėšų ir turto naudojimą, veiksmingą Agentūros vidaus kontrolės sistemos sukūrimą, jos veikimą ir tobulinimą;

17.11. atlieka kitas įstatymų ir kitų teisės aktų jam pavestas funkcijas.

18. Agentūros direktorius turi vieną pavaduotoją, kuris yra tiesiogiai pavaldus ir atskaitingas direktoriui. Kai Agentūros direktoriaus nėra, jo funkcijas atlieka direktoriaus pavaduotojas, kai nėra ir pavaduotojo, – kitas Agentūros direktoriaus įgaliotas Agentūros valstybės tarnautojas.

19. Agentūra turi savo administraciją, kuriai vadovauja Agentūros kancleris, kuris yra tiesiogiai pavaldus ir atskaitingas direktoriui, Agentūros kanclerį teisės aktų nustatyta tvarka į pareigas priima ir iš jų atleidžia Agentūros direktorius.

20. Agentūros kancleris, kai jo laikinai nėra, – Agentūros direktoriaus paskirtas Agentūros administracijos padalinio vadovas, pagal pareigybės aprašyme nustatytas funkcijas įstatymų nustatyta tvarka priima sprendimus.

V SKYRIUS

AGENTŪROS VIDAUS ADMINISTRAVIMO KONTROLĖ

21. Agentūros metinių veiklos planų įgyvendinimą kontroliuoja Agentūros direktorius.

22. Agentūros finansų kontrolę atlieka valstybės tarnautojai ar darbuotojai, dirbantys pagal darbo sutartis, Agentūros direktoriaus tvirtinamų finansų kontrolės taisyklėse nustatyta tvarka.

23. Agentūros valstybinį (finansinį ir veiklos) auditą atlieka Lietuvos Respublikos valstybės kontrolė; vidaus auditą atlieka Aplinkos ministerijos Centralizuoto vidaus audito skyrius.

VI SKYRIUS

BAIGIAMOSIOS NUOSTATOS

24. Agentūra gali būti pertvarkoma, likviduojama ar reorganizuojama Lietuvos Respublikos įstatymų ir kitų teisės aktų nustatyta tvarka.

______________